Stampa t-test tal-qari ... L-Erbgħa u Għoxrin Ġimgħa taż-Żmien ta' Matul is-Sena Il-Ħamis Dan aħna xandarna, u dan emmintu intom. Qari mill-Ewwel Ittra ta' San Pawl Appostlu lill-Korintin Ħuti, irrid infakkarkom fl-Evanġelju li xandarnielkom u li intom ilqajtu u li fih qegħdin iżżommu sħiħ. Bih intom salvi bil-kelma li jien ħabbartilkom, kemm-il darba żżommuha, jekk ma emmintux għal xejn! Qabel xejn, jien għallimtkom dak li tgħallimt jien, jiġifieri, li Kristu miet minħabba dnubietna, skont l-Iskrittura; difnuh u qam mill-imwiet fit-tielet jum, skont l-Iskrittura. U deher lil Kefa, u mbagħad lit-Tnax. Deher imbagħad lil aktar minn ħames mitt aħwa flimkien. Ħafna minnhom għadhom ħajjin sal-lum; xi wħud minnhom raqdu. Imbagħad deher lil Ġakbu u lill-appostli kollha. Fl-aħħar deher lili wkoll wara kulħadd, qisni twelidt mormi qabel il-waqt, għax jien l-inqas wieħed fost l-appostli, u ma jistħoqqlix nissejjaħ appostlu, għaliex kont naħqar il-Knisja ta' Alla. Imma bil-grazzja ta' Alla jien dak li jien u l-grazzja tiegħu fija ma sfatx fix-xejn, għax tħabatt ħafna iktar minnhom ilkoll; għad li mhux jien, iżda l-grazzja ta' Alla li hi miegħi. Imma sew huma u sew jien, dan aħna xandarna, u dan emmintu Il-Kelma tal-Mulej R/. Irroddu ħajr lil Alla R/. (1): Faħħru l-Mulej, għaliex hu tajjeb Faħħru l-Mulej, għaliex hu tajjeb, għax għal dejjem it-tieba tiegħu! Ħa jgħidu wlied Iżrael: "Għal dejjem it-tieba tiegħu". R/. Il-leminija tal-Mulej 'il fuq merfugħa, il-leminija tal-Mulej għamlet ħwejjeġ ta' ħila. Ma mmutx, imma nibqa' ngħix, u nħabbar l-għemejjel tal-Mulej. R/. Alla tiegħi int, jien niżżik ħajr; Alla tiegħi, jien lilek inkabbar. R/. AKKLAMAZZJONI QABEL L-EVANĠELJU Ejjew għandi, intom ilkoll li tinsabu mħabbtin u mtaqqlin, u jiena nserraħkom, jgħid il-Mulej. EVANĠELJU Dnubietha, li kienu ħafna, inħafrulha, għax ħabbet ħafna. Lq 7, 36-50 Qari mill-Evanġelju skont San Luqa F'dak iż-żmien, wieħed mill-Fariżej stieden lil Ġesù biex jiekol miegħu; Ġesù daħal għand il-Fariżew u qagħad għall-ikel. Issa fil-belt kien hemm midinba magħrufa. Din saret taf li kien qiegħed għall-ikel fid-dar tal-Fariżew; ġiebet vażett tal-alabastru biż-żejt ifuħ; u marret qagħdet warajh ħdejn riġlejh, tibki u xxarrablu riġlejh bi dmugħha u tixxuttahomlu b'xuxitha; imbagħad bisitlu riġlejh u dilkithomlu biż-żejt ifuħ. Kif ra hekk il-Fariżew li stiednu qal bejnu u bejn ruħu: "Dan, li kien profeta, kien ikun jaf min hi u x'mara hi din li qiegħda tmissu; kien ikun jaf, għax hi midinba!". Imma Ġesù qabad u qallu: "Xmun, għandi ħaġa xi ngħidlek". "Għid, mgħallem", qallu dak. "Tnejn min-nies kellhom id-dejn ma' wieħed li jislef il-flus; wieħed kellu jagħtih ħames mitt dinar u l-ieħor ħamsin. Minn fejn iħallsu dejnhom ma kellhomx, u hu ħafrilhom it-tnejn. Min minnhom se jħobbu l-iżjed?". Wieġeb Xmun u qal: "Jidhirli jien li dak li ħafirlu l-iżjed". "Ħsibtha tajjeb", qallu Ġesù. Imbagħad dar lejn il-mara u qal lil Xmun: "Qiegħed taraha lil din il-mara? Dħalt għandek, u ilma għal riġlejja ma tajtnix, iżda hi riġlejja xarrbithomli bi dmugħha u xxuttathomli b'xuxitha. Bewsa ma tajtnix, iżda hi minn xħin daħlet ma waqfitx tbusli riġlejja. Rasi ma dlikthilix biż-żejt, imma hi dilkitli riġlejja b'żejt ifuħ. Għalhekk ngħidlek li dnubietha, li kienu ħafna, inħafrulha, għax ħabbet ħafna; imma min jinħafirlu ftit, ftit iħobb". Imbagħad qal lilha: "Dnubietek maħfura". Dawk li kienu fuq il-mejda miegħu bdew jgħidu fihom infushom: "Dan min hu biex jaħfer id-dnubiet ukoll?". Iżda hu qal lill-mara: "Il-fidi tiegħek salvatek; mur bis-sliem!" Il-Kelma tal-Mulej R/. Tifħir lilek Kristu
Qari tal-Quddies tal-Ħamis tal-XXIV ġimgħa matul is-Sena